b'\n_START_ARTICLE_\nDainius P\xc5\xabras\n_START_SECTION_\nBiografija\n_START_PARAGRAPH_\n1981 m. baig\xc4\x97 VU Medicinos fakultet\xc4\x85, \xc4\xafgijo gydomosios medicinos specialyb\xc4\x99. 1983\xe2\x80\x931986 m. Vilniaus universitete baig\xc4\x97 aspirant\xc5\xabr\xc4\x85. 1988 m. apgyn\xc4\x97 medicinos daktaro disertacij\xc4\x85 tema \xe2\x80\x9eVidutinio ir sunkaus laipsnio protinis atsilikimas Vilniaus miesto vaik\xc5\xb3 populiacijoje\xe2\x80\x9c, medicinos moksl\xc5\xb3 daktaras._NEWLINE_VU Medicinos fakulteto Psichiatrijos klinikos Vaik\xc5\xb3 psichiatrijos ir socialin\xc4\x97s pediatrijos centro ved\xc4\x97jas, profesorius. 2000\xe2\x80\x932002 m. VU Medicinos fakulteto dekanas._NEWLINE_Nuo 1983 m. d\xc4\x97sto vaik\xc5\xb3 ir paaugli\xc5\xb3 psichiatrij\xc4\x85 VU Medicinos fakulteto ir Filosofijos fakulteto studentams bei besitobulinantiems Medicinos fakultete gydytojams. Nuo 2000 m. VU Medicinos fakultete d\xc4\x97sto visuomen\xc4\x97s psichikos sveikatos kurs\xc4\x85. Nuo 2006 m. \xc5\xa1\xc4\xaf kurs\xc4\x85, o tai pat Sveikatos politikos kurs\xc4\x85 d\xc4\x97sto VU Tarptautini\xc5\xb3 santyki\xc5\xb3 ir politikos moksl\xc5\xb3 institute.\n_START_SECTION_\nKitos pareigos\n_START_PARAGRAPH_\n1990\xe2\x80\x931992 m. Lietuvos psichiatr\xc5\xb3 asociacijos prezidentas, 1989\xe2\x80\x932001 m. Lietuvos Respublikos Sveikatos apsaugos ministerijos vyriausiasis vaik\xc5\xb3 ir paaugli\xc5\xb3 psichiatras, 1994\xe2\x80\x931999 m. Vaiko raidos centro direktorius, 1995\xe2\x80\x931997 m. Baltijos reabilitacijos asociacijos prezidentas, 1997\xe2\x80\x932002 m. viceprezidentas, 1997\xe2\x80\x932001 m. Nacionalin\xc4\x97s sveikatos tarybos narys, 2001\xe2\x80\x932002 m. pirmininko pavaduotojas._NEWLINE_Lietuvos Respublikos Seimo Sveikatos reikal\xc5\xb3 komiteto neetatinis ekspertas, V\xc5\xa1\xc4\xae \xe2\x80\x9eGlobali iniciatyva psichiatrijoje" valdybos pirmininkas (iki 2013 m.), \xc5\xbdmogaus teisi\xc5\xb3 steb\xc4\x97jimo instituto valdybos pirmininkas, Lietuvos vaik\xc5\xb3 ir paaugli\xc5\xb3 psichiatr\xc5\xb3 draugijos valdybos narys, Lietuvos sutrikusio intelekto \xc5\xbemoni\xc5\xb3 globos bendrija \xe2\x80\x9eViltis\xe2\x80\x9c garb\xc4\x97s pirmininkas._NEWLINE_2007 m. Dainius P\xc5\xabras Niujorke vykusiuose rinkimuose buvo i\xc5\xa1rinktas Jungtini\xc5\xb3 Taut\xc5\xb3 Vaiko teisi\xc5\xb3 komiteto nariu ekspertu ir \xc5\xa1ias pareigas \xc4\x97jo iki 2011 m. vasario. Komiteto, kuri sudaro 18 ekspert\xc5\xb3 i\xc5\xa1 viso pasaulio, sesijos vyksta \xc5\xbdenevoje (\xc5\xa0veicarija)._NEWLINE_2014 m. Jungtini\xc5\xb3 Taut\xc5\xb3 \xc5\xbdmogaus teisi\xc5\xb3 taryba i\xc5\xa1rinko Daini\xc5\xb3 P\xc5\xabr\xc4\x85 JT Specialiuoju prane\xc5\xa1\xc4\x97ju teisei \xc4\xaf fizin\xc4\x99 ir psichikos sveikat\xc4\x85. \xc5\xa0ias neatlygintinas nepriklausomo eksperto pareigas D.P\xc5\xabras eina nuo 2014 m. rugpj\xc5\xab\xc4\x8dio 1 d.\n_START_SECTION_\nAkademin\xc4\x97s veiklos apra\xc5\xa1as\n_START_PARAGRAPH_\n2002\xe2\x80\x932008 m. aktyviai dalyvavo akademin\xc4\x97je veikloje, vystydamas pedagogin\xc4\x99, mokslin\xc4\x99 ir metodin\xc4\x99 veikl\xc4\x85 vaik\xc5\xb3 ir paaugli\xc5\xb3 psichiatrijos, psichikos sveikatos politikos, visuomen\xc4\x97s sveikatos ir visuomen\xc4\x97s psichikos sveikatos srityse.\n_START_SECTION_\nPolitin\xc4\x97 veikla\n_START_PARAGRAPH_\nNepartinis. 2003 m. Liberal\xc5\xb3 ir centro s\xc4\x85jungos, 2006-2012 m. Lietuvos Respublikos liberal\xc5\xb3 s\xc4\x85j\xc5\xabd\xc5\xbeio Vilniaus miesto skyriaus narys._NEWLINE_2003\xe2\x80\x932007 m. ir 2007-2011 m. Vilniaus miesto savivaldyb\xc4\x97s tarybos narys.'